Una divertida botellà protagonitza les Falles a la Biblioteca Infantil
2025-07-24

La vesprada del 12 de març, vespra indiscutible dels dies grans de Falles, la Biblioteca Infantil de Burjassot s’omplirà del sentir faller amb una divertida animació lectora en la qual, a més de donar a conéixer la festa de les valencianes i els valencians, es conscienciarà sobre els Objectius de Desenvolupament Sostenible (ODS) de l’Agenda 2030.

A les 18.00 hores, tindrà lloc una divertida botellà, una mascletà a base de diferents tipus de botelles de plàstic que començarà al crit de ‘Lectores i lectors, per començar la botellà!’  L’activitat tindrà lloc en la Plaça de la Casa de Cultura.

Així, la Biblioteca Infantil convida els xiquets i xiquetes a reciclar les botelles de plàstic que tinguen per casa per a convertir-les en un instrument musical i, a la manera d’una batucada, imitar els sons i ritmes d’una mascletà.

L’activitat començarà introduint a les xiquetes i els xiquets en el món de les Falles i del reciclatge, a través d’exemples de monuments realitzats des d’una perspectiva més sostenible i amb vídeos d’altres botellades. Després de decorar les botelles amb motius fallers, s’explicarà els símbols que representen els diferents ritmes i sons a realitzar.

Amb esta activitat, la Biblioteca Infantil proposa alinear la celebració de les Falles amb els Objectius de Desenvolupament Sostenible Agenda 2030. En este cas, amb els objectius 12, “Producció i consum responsables” i 13, “Acció pel clima”. En limitar el consum de plàstics d’un sol ús i fomentar la reutilització d’objectes de plàstic per a donar-los una segona vida, es cuida el planeta.